Filfla
Filfla je maleno kamenito krečnjačko ostrvo udaljeno 4,5 km južno od najvećeg malteškog ostrva Malta. Nekih 100 metara jugozapadno nalazi se ostrvce Filfoletta koje je ujedno najjužnija tačka države Malte. Površina ostrva je 6 hektara i u fizionomskom pogledu to je zaravnjen krečnjački plato okružen do 60 metara visokim i izrazito strmim klifovima. Ostrvo je podložno veoma snažnoj eroziji te se njegova površina konstantno smanjuje uslijed urušavanja u more. U administrativnom pogledu ovo nenaseljeno ostrvo pripada opštini Zurrieq koja se nalazi na glavnom ostrvu. Jedina poznata građevina koja je ikada bila sagrađena na ovom ostrvu jest malena kapelica izgrađena u jednoj od pećina 1343. koja je uništena u zemljotresu 1856. zbog kojeg je cijeli taj dio ostrva potonuo u more. Sve do 1971. ostrvo su kao lokaciju za vojne vježbe koristili pripadnici Britanske Kraljevske ratne mornarice i avijacije. Od 1980. ostrvo je posebni rezervat prirode naseljen ptičijim vrstama. Na njegovim obroncima gnijezde se vrste Hydrobates pelagicus, Veliki zovoj (Calonectris diomedea) i Žutokljuni galeb (Larus michahellis). Naseljavaju ga i dvije endemske vrste guštera i puževa. Na njemu raste i endemski divlji praziluk čije stabljike izrastu do 2 metra visine. Godine 1988. donesen je zakon prema kojem je područje od 1 nautičke milje (1,9 km) oko ostrva proglašeno zaštićenim i uvedena zabrana ribolova u tim vodama. Zabrana ribolova je i zbog opasnosti od mogućih aktiviranja eksplozivnih naprava zaostalih nakon britanskih vojnih vježbi. Pristup ostrvu dozvoljen je samo u naučne svrhe i to uz posebnu dozvolu Ministarstva za ekologiju Malte.